|  |  |  |
| --- | --- | --- |
| Cover |  | Den 18. april 2016 /lonor |
|  |  |

# Status på datavask

## Problem

Data i Adresseprogrammets registre skal vaskes, dvs. de skal kvalitetssikres og der skal sikres overensstemmelse mellem data på tværs af registrene. Opgaverne skal organiseres, planlægges og finansieres således, at opgaverne er gennemført forud for programmets idriftsættelse.

## Baggrund

Styregruppen blev på møde den 15. marts mundtligt orienteret om, at det forberedende arbejde til igangsættelse af datavask-aktiviteterne i programmet så småt var i gangsat. Denne sag giver en status på arbejdet.

Siden styregruppemødet har der været arbejdet i tre spor:

1. Kortlægning af omfang, kompleksitet, indbyrdes sammenhæng
2. Kortlægning af eksisterende finansiering og udeståender
3. Organisering

Status på de enkelte punkter er gennemgået nedenfor.

*Ad.1: Omfang, kompleksitet og indbyrdes sammenhænge*

Der har været afholdt en workshop med deltagelse fra DAR, DAGI, CPR, CVR, KL og GD2-programledelsen, hvor opgaverne blev skitseret. Konklusionen var helt overordnet, at alle de nødvendige aktiviteter er skitseret, at kompleksiteten er meget varierende, at ansvarsplaceringen er på plads og at der er brug for at opgaverne løses koordineret efter en fælles plan.

* *DAR*: De direkte DAR-relaterede aktiviteter er mindre komplekse og i god gænge. Der er en klar forventning om, at de kan håndteres som planlagt inden 1. januar 2017, hvor DAR idriftsættes. SDFE er ansvarlig for opgaven og kommunerne er udførende.
* *DAGI*: Nogle af de DAGI-relaterede aktiviteter forudsætter principbeslutninger. Fx er der ca. 13.000 adresser, hvor der ikke er overensstemmelse mellem DAGI og CPR-vej, hvad sognetilhørsforhold angår. Det skal afklares, hvorvidt det er forretningskritisk, at kommunerne retter alle adresserne, eller kun nogle af adresserne (fx dem hvor der er personregistrering), forud for konvertering. Endvidere er der en tidsmæssig sammenhæng til rettelser i CPR-vej som endnu ikke er kortlagt. Der udestår en detailplanlægning heraf, men det er på nuværende tidspunkt forventningen, at opgaverne kan løses inden 1. januar 2017, hvor DAGI idriftsættes. SDFE er ansvarlig for opgaven og kommunerne er udførende.
* *CPR-vej:* De CPR-vej relaterede aktiviteter hænger direkte sammen med aktiviteterne i relation til DAR og DAGI, som følge af at data i CPR-vej skal konverteres til DAR og DAGI. SDFE er ansvarlig for opgaven i samarbejde med CPR-kontoret. Kommunerne er udførende.
* *CPR:* Der er ca. 10.000 bopæls-adresser, der skal rettes i CPR-registeret. Der er ved at blive lagt en plan for, hvordan adresserne kan kategoriseres i enkle og komplekse, herunder om der er tale om ydelsesudbetaling og/eller om borgerne skal inddrages. Der er på nuværende tidspunkt en forventning om, at de potentielt svære sager kan hegnes ind, og der er en fælles forståelse mellem parterne om, at de sager skal håndteres særligt varsomt. Der udestår en detailplanlægning af opgaven, og det er på nuværende tidspunkt ikke afklaret, om det er muligt at få korrigeret alle adresserne før 1. april 2017, hvor paralleldriftsperioden afsluttes. I så fald skal der findes en håndtering heraf. CPR-kontoret er overordnet ansvarlig for opgaven. Ansvaret for planlægning og styring er et delt ansvar mellem GD2-programledelsen, KL og CPR – i praksis udført via det tværgående datavask-projekt. Kommunerne er udførende.
* *CVR*: Der er ca. 70.000 CVR-adresser, der skal rettes, så de bringes i overensstemmelse med DAR. Opgavens kompleksitet afhænger af udfaldet af en juridisk udredning internt i ERST, der skal vise, hvilke muligheder ERST har for selv at korrigere adresser, og hvilke muligheder der er for fx at kunne sanktionere overfor virksomhederne, hvis ikke adresserne rettes. Der udestår en detailplanlægning af opgaven, og det er på nuværende tidspunkt ikke afklaret, om det er muligt at få korrigeret alle CVR-adresserne før 1. april 2017. Det er dog forventningen, at det i så fald vil være en mindre andel, der udestår. Tilsvarende for CPR skal der i så fald findes en løsning for håndtering heraf. Erhvervsstyrelsen er ansvarlig for opgaven.

*Ad. 2) Kortlægning af finansiering*

Et overordnet overblik over opgaverne og deres finansieringsstatus fremgår af *tabel 1.*

|  |
| --- |
| *Tabel 1: Opgaverne og finansieringsstatus* |
| **Opgaver** | **Finansieret** | **Bidrag til finansiering** |
| **Ja** | **Nej** |
| Danne og publicere lister med data, der skal rettes (SDFE, CPR og ERST) | X |  |  |
| Kommunernes opgaver med at rette i DAR og CPR-vej (med forbehold for meget store opgaver som fx 13.000 sognegrænser) | X |  |  |
| Kommunernes opgave med at rette i CPR, herunder at sikre koordinering med udbetalingsmyndighederne og håndbæring af svære sager.  |  | X |  |
| Kommunale repræsentanters bidrag til udarbejdelse af informations- og vejledningsmateriale, afholdelse af informationsmøder samt opfølgning over for kommunerne.  |  | X | Evt. konvertering af mandetimer fra suppleringsprojektets taskforce. Programledelsen kan frigøre 300.000 kr. til opgaven. |
| Styring af projektet.  | X |  | SDFE finansierer projektlederressourcer til det indledende, planlæggende arbejde. Afhængigt af opgavens omfang herefter, kan der blive behov for finansiering. |
| Kommunernes opgave med at sikre paralleldrift af hhv. DAR, DAGI og CPR-vej i perioden 1. januar – 1. april 2017.  |  | X |  |

Opgavernes omfang og finansieringsstatus skal valideres yderligere.

*Ad. 3) Organisering*

Da opgaverne har tætte indbyrdes sammenhænge, og da der er flere aktører ift. at få data rettet, bør arbejdet organiseres som et tværgående projekt. Projektet bør bemandes med en projektleder fra SDFE, med kommunale repræsentanter samt en repræsentant for KL. Desuden vil der være behov for ad hoc at inddrage DAGI, ERST og CPR.

Det er besluttet i SDFE, at man gerne vil stille en projektledelse til rådighed. Morten Winkler indtræder som projektleder (Morten har tidligere været projektleder på DAGI-projektet) assisteret af Lone Kai Hansen, som er ansvarlig for datavask i DAR og som bl.a. i kraft af sin tidligere stilling som projektleder på CVR-projektet har et indblik i de øvrige registre. Projektet refererer til programlederen, hvormed Brian Arreborg Hansen formelt bliver projektejer.

Under forudsætning af at der kan findes en aftale herfor, foreslås det, at de kommunale repræsentanter skal hentes i suppleringsprojektets taskforce. Dels fordi de kender programmet og opgavernes karakter og dels fordi, at det som nævnt ovenfor ser ud til at være muligt at frigive kommunale mandetimer fra taskforcen.

## Løsning

Det *indstilles* at styregruppen tager orienteringen til efterretning.

### **Procedure**Der arbejdes i samarbejde med DIGST på at få afdækket de ufinansierede opgaver og få afdækket, hvor mange mandetimer, der evt. kan frigives fra suppleringsprojektets taskforce. Desuden arbejdes der på at afklare, om taskforcens kommunale repræsentanter kan og vil indgå i projektet.

### Parallelt hermed starter planlægningsprocessen for projektet, som skal ende ud med en PID for projektet og arbejdspakker for aktiviteterne. Peter Huber fra Strand & Donslund er indkaldt mhp. at facilitere planlægningen. Peter Hubers timeforbrug finansieres af programmets midler til konsulentbistand.

Paralleldriftsperioden fra. 1. januar – 1. april 2017 vil indgå i det videre planlægningsarbejde.

## Kommunikation

*Ikke relevant*